“ดาวโจนส์” ร่วงเกือบ 100 จุด ผิดหวังผลประกอบการ “โกลด์แมน แซคส์”
“ดาวโจนส์” ร่วงเกือบ 100 จุด ผิดหวังผลประกอบการ "โกลด์แมน แซคส์" ไตรมาส 1/66 ลดลง โดย ณ เวลา 22.34 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 34,037 จุด ลบ 93 จุด หรือ 0.27%
“ดาวโจนส์” ร่วงเกือบ 100 จุด ผิดหวังผลประกอบการ "โกลด์แมน แซคส์" ไตรมาส 1/66 ลดลง โดย ณ เวลา 22.34 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 34,037 จุด ลบ 93 จุด หรือ 0.27%
18 เม.ย. 2566

ผู้สื่อข่าวรายงานว่า วันนี้(18 เม.ย.66) ดัชนีดาวโจนส์ร่วงเกือบ 100 จุด ขณะที่นักลงทุนผิดหวังต่อการเปิดเผยผลประกอบการของโกลด์แมน แซคส์ โดย ณ เวลา 22.34 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 34,037.00 จุด ลบ 93.00 จุด หรือ 0.27%
โดยข้อมูลจาก Refinitiv IBES ระบุว่า นักวิเคราะห์คาดการณ์ว่า บริษัทในดัชนี S&amp;P 500 จะรายงานตัวเลขกำไรลดลง 5.2% ในไตรมาส 1/2566 หลังจากคาดการณ์ก่อนหน้านี้ว่าจะมีกำไรเพิ่มขึ้น 1.4% ในไตรมาสดังกล่าว
ด้านราคาหุ้นโกลด์แมน แซคส์ดิ่งลงเกือบ 3% หลังธนาคารมีกำไรและรายได้ที่ลดลงในไตรมาส  1/2566 โดยได้รับผลกระทบจากรายได้ที่ลดลงจากธุรกิจซื้อขายตราสารหนี้ และการทำข้อตกลงควบรวมกิจการ รวมทั้งการขาดทุนจำนวน 470 ล้านดอลลาร์จากการขายพอร์ทเงินกู้ “มาร์กัส”
นอกจากนี้ หุ้นแบงก์ ออฟ อเมริกา และบริษัทจอห์นสัน แอนด์ จอห์นสัน (J&amp;J) ปรับตัวลงเช่นกัน แม้เปิดเผยผลประกอบการสูงกว่าคาด
นักลงทุนจับตาตัวเลขเศรษฐกิจและถ้อยแถลงของเจ้าหน้าที่ธนาคารกลางสหรัฐ (เฟด) เพื่อบ่งชี้ทิศทางอัตราดอกเบี้ยของเฟด
ล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 88.7% ที่เฟดจะปรับขึ้นอัตราดอกเบี้ย 0.25% สู่ระดับ 5.00-5.25% ในการประชุมวันที่ 2-3 พ.ค. และให้น้ำหนักเพียง 11.3% ที่เฟดจะคงอัตราดอกเบี้ยที่ระดับ 4.75-5.00%
ตลาดจับตาดัชนีราคาการใช้จ่ายเพื่อการบริโภคส่วนบุคคล (PCE) ที่จะมีการเปิดเผยในวันที่ 28 เม.ย. โดยดัชนีดังกล่าวเป็นข้อมูลเงินเฟ้อสำคัญตัวสุดท้ายก่อนที่เฟดจะจัดการประชุมนโยบายการเงินในวันที่ 2-3 พ.ค.
ทั้งนี้ ดัชนี PCE ถือเป็นมาตรวัดเงินเฟ้อที่เฟดให้ความสำคัญ โดยสามารถตรวจจับการเปลี่ยนแปลงในพฤติกรรมของผู้บริโภค และครอบคลุมราคาสินค้าและบริการในวงกว้างมากกว่าดัชนีราคาผู้บริโภค (CPI)